Document ID: 31999R2690

KOMISSION ASETUS (EY) N:o 2690/1999,
annettu 17 päivänä joulukuuta 1999,
uusien rehun lisäaineiden hyväksymisestä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY(1), sellaisena kuin se on viimeksi muutettuna komission asetuksella (EY) N:o 2562/1999(2), ja erityisesti sen 3 artiklan,
sekä katsoo seuraavaa:
1) Direktiivissä 70/524/ETY säädetään, että uusia lisäaineita voidaan hyväksyä ottamalla huomioon tieteellisen ja teknisen tiedon kehitys.
2) Poiketen siitä, mitä direktiivissä 70/524/ETY säädetään, jäsenvaltiot voivat rehuissa olevien entyymien, mikro-organismien ja niistä saatavien valmisteiden käytöstä ja kaupan pitämisestä 14 päivänä joulukuuta 1993 annetun neuvoston direktiivin 93/113/EY(3), sellaisena kuin se on viimeksi muutettuna direktiivillä 97/40/EY(4), nojalla sallia väliaikaisesti entsyymien, mikro-organismien ja niistä saatavien valmisteiden käytön ja kaupan pitämisen.
3) Uudet lisäaineet tai niiden käyttötavat hyväksytään väliaikaisesti, jos ne eivät rehussa sallittuina pitoisuuksina vaikuta haitallisesti eläinten tai ihmisten terveyteen tai ympäristöön, eivätkä myöskään aiheuta haittaa kuluttajille muuttamalla eläintuotteiden ominaisuuksia, jos niiden pitoisuutta rehuissa voidaan valvoa ja jos käytettävissä olevien tulosten perusteella voidaan kohtuudella olettaa, että niillä on rehuun sekoitettuna edullinen vaikutus rehun ominaisuuksiin tai eläinten tuotantoon.
4) Toimenpiteistä työntekijöiden turvallisuuden ja terveyden parantamisen edistämiseksi työssä annettua neuvoston direktiiviä 89/391/ETY(5) sekä asianomaisia erityisdirektiivejä, erityisesti työntekijöiden suojelemisesta vaaroilta, jotka liittyvät biologisille tekijöille altistumiseen työssä, annettua neuvoston direktiiviä 90/679/ETY(6), sellaisena kuin se on viimeksi muutettuna komission direktiivillä 97/65/EY(7), voidaan täysin soveltaa työntekijöiden käyttäessä ja käsitellessä rehun lisäaineita.
5) Jäsenvaltioiden direktiivin 93/113/EY 3 artiklan mukaisesti toimittamien asiakirjojen tarkastelu osoittaa, että joukko entsyymien ja mikro-organismien ryhmiin kuuluvia valmisteita voidaan väliaikaisesti hyväksyä.
6) Eläinten ravitsemusta käsittelevä tiedekomitea on antanut myönteisen lausunnon näiden valmisteiden haitattomuudesta.
7) Tässä asetuksessa säädetyt toimenpiteet ovat pysyvän rehukomitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä I luetellut, ryhmään "entsyymit" kuuluvat valmisteet hyväksytään direktiivin 70/524/ETY mukaisesti rehun lisäaineiksi edellä mainitussa liitteessä säädettyjen edellytysten mukaisesti.
2 artikla
Tämän asetuksen liitteessä II luetellut, ryhmään "mikro-organismit" kuuluvat valmisteet hyväksytään direktiivin 70/524/ETY mukaisesti rehun lisäaineeksi edellä mainitussa liitteessä säädettyjen edellytysten mukaisesti.
3 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 1999.

Labels: 0
17
6